[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.11.2008

COM(2008) 694 végleges

2008/0203 (ACC)

Javaslat:

A TANÁCS RENDELETE

az 1528/2007/EK tanácsi rendelet I. mellékletének a Zambiai Köztársaságnak a tárgyalásaikat már lezárt régiók vagy államok listájára való felvétele céljából történő módosításáról [SEC(2008) 2740]

(előterjesztő: a Bizottság)

INDOKOLÁS

2007. november 28-án a Zambiai Köztársaság (a továbbiakban: Zambia) parafált egy, az Európai Közösséggel kötendő gazdasági partnerségi megállapodás keretét létrehozó ideiglenes megállapodást a kelet- és dél-afrikai régióval folytatott átfogó tárgyalások keretében. Mivel azonban az egyik zambiai piacra jutási ajánlatot illetően a tárgyalások nem jártak eredménnyel, Zambiát nem vették fel a gazdasági partnerségi megállapodásokat létrehozó vagy azok létrehozásához vezető megállapodásokban meghatározott, az afrikai, karibi és csendes-óceáni államok (AKCS-államok) csoportjának egyes tagjaiból származó termékekre vonatkozó szabályozások alkalmazásáról szóló, 2007. december 20-i 1528/2007/EK tanácsi rendelet I. mellékletébe. 2008. szeptember 30-án az Európai Közösség és Zambia parafálta Zambia piacra jutási ajánlatát. Ennek alapján a mellékelt javaslat célja Zambia felvétele az 1528/2007/EK tanácsi rendelet I. mellékletébe. Zambiának az 1528/2007/EK tanácsi rendelet I. mellékletébe való felvétele következtében módosítani kell a 2006/2007., a 2007/2008. és a 2008/2009. gazdasági évre a bizonyos vámkontingensek és kedvezményes megállapodások szerinti cukorágazati termékek behozatalára és finomítására vonatkozó részletes alkalmazási szabályok megállapításáról szóló, 2006. június 28-i 950/2006/EK bizottsági rendeletet is. E módosításra bizottsági rendelet útján fog sor kerülni.

2008/0203 (ACC)

Javaslat:

A TANÁCS RENDELETE

az 1528/2007/EK tanácsi rendelet I. mellékletének a Zambiai Köztársaságnak a tárgyalásaikat már lezárt régiók vagy államok listájára való felvétele céljából történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára[1],

mivel:

(1) 2007. november 28-án a Közösség lezárta a Seychelle-szigetekkel, Zambiával és Zimbabwéval kötendő gazdasági partnerségi megállapodás keretét létrehozó ideiglenes megállapodásra (a továbbiakban: ideiglenes gazdasági partnerségi megállapodás) irányuló tárgyalásokat. Mauritiusszal 2007. december 4-én, a Comore-szigetekkel és Madagaszkárral pedig 2007. december 11-én zárultak le az ideiglenes gazdasági partnerségi megállapodásra irányuló tárgyalások.

(2) Mivel azonban az ideiglenes gazdasági partnerségi megállapodásra irányuló tárgyalások 2007. november 28-i lezárásakor a Közösség és a Zambiai Köztársaság nem állapodtak meg az egyik zambiai piacra jutási ajánlatot illetően, nem lehetett felvenni a Zambiai Köztársaságot az 1528/2007/EK tanácsi rendelet[2] (a továbbiakban: a rendelet) I. mellékletébe .

(3) A Közösség és a Zambiai Köztársaság 2008. szeptember 30-án zárták le a tárgyalásokat az egyik piacra jutási ajánlatról.

(4) Következésképpen a rendelet 2. cikkének figyelembevételével az I. mellékletet módosítani szükséges a Zambiai Köztársaság felvétele céljából.

(5) A Zambiai Köztársaságnak az 1528/2007/EK rendelet hatálya alá való felvételének figyelembevétele érdekében módosítani kell a 2006. június 28-i 950/2006/EK bizottsági rendeletet e rendelet hatálybalépésének napjától,

ELFOGADTA EZT A RENDELETET:

1. cikk

Az 1528/2007/EK tanácsi rendelet I. mellékletében a „Zambiai Köztársaság” az „Ugandai Köztársaság” és a „Zimbabwei Köztársaság” bejegyzés közé kerül.

2. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök […][pic][pic][pic]

[1] HL C […], […], […] o.

[2] HL L 348., 2007.12.31., 1. o.